b'\n_START_ARTICLE_\nKari Penttinen\n_START_PARAGRAPH_\nKari Juhana Penttinen (17. helmikuuta 1918 Helsinki \xe2\x80\x93 26. helmikuuta 2004 Espoo) oli suomalainen l\xc3\xa4\xc3\xa4k\xc3\xa4ri ja professori._NEWLINE_Penttisen vanhemmat olivat Martti Edvard Penttinen ja Elina Maria Nummelin ja puoliso vuodesta 1943 hammasl\xc3\xa4\xc3\xa4k\xc3\xa4ri Marja Hellevi Rantanen. Penttinen tuli ylioppilaaksi Suomalaisesta normaalilyseosta 1935 ja valmistui l\xc3\xa4\xc3\xa4ketieteen lisensiaatiksi 1945. Tohtoriksi h\xc3\xa4n v\xc3\xa4itteli seuraavana vuonna. Penttinen oli Helsingin yliopiston bakteeriopin ja serologian dosentti vuodesta 1950, sis\xc3\xa4tautien erikoisl\xc3\xa4\xc3\xa4k\xc3\xa4rin p\xc3\xa4tevyyden h\xc3\xa4n sai 1952. H\xc3\xa4n ty\xc3\xb6skenteli uransa alkuvuosina sek\xc3\xa4 yliopiston ett\xc3\xa4 Helsingin yleisen sairaalan, mutta my\xc3\xb6s muun muassa Valtion seerumilaitoksen, l\xc3\xa4\xc3\xa4keyritys Orionin ja Henkivakuutusyhti\xc3\xb6 Salaman palveluksessa. Vuonna 1952 alkanut vakuutusl\xc3\xa4\xc3\xa4k\xc3\xa4rin ura jatkui Suomi-Salaman palveluksessa aina Penttisen el\xc3\xa4k\xc3\xb6itymiseen vuonna 1983 saakka._NEWLINE_Penttinen oli 1966\xe2\x80\x931983 Helsingin yliopiston virusopin henkil\xc3\xb6kohtainen ylim\xc3\xa4\xc3\xa4r\xc3\xa4inen professori. H\xc3\xa4nen tutkimusalaansa olivat virusrokotteet ja verihiutaleiden k\xc3\xa4ytt\xc3\xb6 immunologisissa tutkimuksissa. H\xc3\xa4n kehitti rokotteen sikotautia vastaan._NEWLINE_Penttinen sai \xc3\x84yr\xc3\xa4p\xc3\xa4\xc3\xa4-palkinnon 1974. Sotilasarvoltaan h\xc3\xa4n oli l\xc3\xa4\xc3\xa4kint\xc3\xa4majuri.'